“Tashkent Pharma Park” innovatsion ilmiy-ishlab chiqarish farmatsevtika klasterida Farmatsevtika texnik universiteti faoliyatini tashkil etish toʻgʻrisida
(resolution, 2026-05-12)

Oʻzbekiston Respublikasi Prezidentining “2022 — 2026-yillarda respublikaning farmatsevtika tarmogʻini jadal rivojlantirishga oid qoʻshimcha chora-tadbirlar toʻgʻrisida” 2022-yil 21-yanvardagi PF-55-son Farmoni va “Tashkent Pharma Park” innovatsion ilmiy-ishlab chiqarish farmatsevtika klasterini tashkil etish toʻgʻrisida” 2020-yil 28-yanvardagi PQ-4574-son qarori ijrosini taʼminlash, shuningdek, farmatsevtika sanoati uchun xalqaro standartlar va milliy anʼanalar uygʻunligida yuqori malakali, zamonaviy bilim va koʻnikmalarga ega, mustaqil fikrlaydigan, vatanparvar kadrlarni tayyorlash hamda farmatsevtika sohasida xalqaro hamkorlikni yanada kengaytirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Tashkent Pharma Park” innovatsion ilmiy-ishlab chiqarish farmatsevtika klasterini tashkil etish toʻgʻrisida” 2020-yil 28-yanvardagi PQ-4574-son qaroriga muvofiq: a) Toshkent viloyati Zangiota tumanida “Tashkent Pharma Park” innovatsion ilmiy-ishlab chiqarish farmatsevtika klasteri (keyingi oʻrinlarda — Klaster) tashkil etilganligi, bunda Klaster oʻz ichiga oʻzining infratuzilmasiga ega boʻlgan Farmatsevtika texnik universitetini (keyingi oʻrinlarda — Universitet) tashkil etishni qamrab olishi nazarda tutilganligi; b) quyidagilar Universitetning asosiy vazifalari va faoliyat yoʻnalishlari etib belgilanganligi: dori vositalari, tibbiy buyumlar va tibbiy texnika ishlab chiqarish, kosmetologiya, tarmoq va biznesni boshqarish sohalarida xalqaro taʼlim standartlariga muvofiq malakali kadrlar tayyorlash; farmatsevtika tarmogʻida kadrlar tayyorlash tizimini takomillashtirish va modernizatsiya qilishga yoʻnaltirilgan innovatsion va samarali taʼlim dasturlari va oʻqitish shakllarini joriy etish; taʼlim va fanning uzluksizligi va uzviyligi, shuningdek, ularning jahon taʼlimi va ilmiy hamjamiyatga integratsiyalashuvi hisobiga mutaxassislar va ilmiy-pedagogik kadrlarni qayta tayyorlash va ularning malakasini oshirishni amalga oshirish; farmatsevtika taʼlimi, fan va ishlab chiqarishning yaqin integratsiyasi uchun shart-sharoitlar yaratish; farmatsiya, biotexnologiya, biofarmatsiya, farmatsevtika tarmogʻi uchun dori vositalari, tibbiy buyumlar va tibbiy texnikalar ishlab chiqarish hamda ularni qoʻllash sohasida fundamental va amaliy tadqiqotlar oʻtkazish; xorijiy mamlakatlarning yetakchi taʼlim muassasalari, ilmiy-tadqiqot markazlari va ishbilarmon doiralari bilan uzoq muddatli aloqalarni rivojlantirish va mustahkamlash; v) Oʻzbekiston Respublikasi Sogʻliqni saqlash vazirligi huzuridagi Farmatsevtika tarmogʻini rivojlantirish agentligi (keyingi oʻrinlarda — Agentlik) hamda Buyuk Britaniyaning De Montfort (De Montfort University) va Sanderlend (University of Sunderland) universitetlari (keyingi oʻrinlarda — hamkor universitetlar) oʻrtasida 2019-yil 5-noyabrda farmatsevtika tarmogʻini rivojlantirish, yuqori malakali kadrlarni tayyorlash va taʼlim darajasini xalqaro standartlarga mos ravishda oshirish boʻyicha hamkorlik memorandumi tuzilganligi maʼlumot uchun qabul qilinsin. 2. Vazirlar Mahkamasining “Tashkent Pharma Park” innovatsion ilmiy-ishlab chiqarish farmatsevtika klasterining ilmiy-oʻquv qismlarini yaratish” (I-bosqich) loyihasini amalga oshirish chora-tadbirlari toʻgʻrisida” 2022-yil 4-apreldagi 152-son qarori bilan Oʻzbekiston Respublikasi Hukumati va EDCF jamgʻarmasi oʻrtasida 2021-yil 17-noyabr kuni loyiha yuzasidan imzolangan qarz bitimi doirasida: umumiy qiymati 98 600,0 ming AQSH dollari ekvivalentiga teng boʻlgan “Tashkent Pharma Park” innovatsion ilmiy-ishlab chiqarish farmatsevtika klasterining ilmiy-oʻquv qismlarini yaratish” (I-bosqich) loyihasi texnik-iqtisodiy hisob-kitobining asosiy texnik-iqtisodiy koʻrsatkichlari (1-ilova); “Tashkent Pharma Park” innovatsion ilmiy-ishlab chiqarish farmatsevtika klasterining ilmiy-oʻquv qismlarini yaratish” (I-bosqich) loyihasi boʻyicha Koreya Eksimbankining Iqtisodiy rivojlantirish va hamkorlik jamgʻarmasi boʻyicha asosiy qarz, unga hisoblangan foiz va vositachilik haqini toʻlashning prognoz jadvali (2-ilova) tasdiqlanganligi maʼlumot uchun qabul qilinsin. 3. Belgilansinki: Universitet Agentlik muassisligida tashkil etilgan davlat oliy taʼlim muassasasi hisoblanadi hamda uning faoliyati Agentlik tomonidan muvofiqlashtiriladi; Universitetda taʼlim jarayoni 2022/2023 oʻquv yilidan boshlanadi hamda bakalavriat taʼlim yoʻnalishlari va magistratura mutaxassisliklariga qabul qilish shartlari, taʼlim olish shakli va taʼlim tili hamkor universitetlar bilan kelishgan holda aniqlanadi; Universitetga oʻqishga qabul qilish har yili belgilanadigan Oʻzbekiston Respublikasining oliy taʼlim muassasalariga oʻqishga qabul qilishning davlat buyurtmasi parametrlari doirasida va qoʻshimcha qabul parametrlaridan kelib chiqqan holda amalga oshiriladi; Universitetda taʼlim berish Agentlik granti va toʻlov-kontrakt asosida hamkor universitetlarning oʻquv dasturlarini davlat taʼlim standartlari talablariga muvofiqlashtirgan holda amalga oshiriladi; Agentlik granti miqdori har yili Agentlik tomonidan belgilanadi hamda Farmatsevtika tarmogʻini qoʻllab-quvvatlash va rivojlantirish jamgʻarmasi mablagʻlari hisobidan moliyalashtiriladi; yangi taʼlim yoʻnalishlari va mutaxassisliklarni ochish, amaldagi taʼlim yoʻnalishlari hamda mutaxassisliklarni tugatish, shuningdek, toʻlov-kontrakt qiymati va uni toʻlash muddatlarini belgilash Universitet tomonidan Agentlik va hamkor universitetlar bilan kelishilgan holda amalga oshiriladi; Universitet faoliyati, oʻquv-uslubiy boshqaruvi, ilmiy-pedagogik xodimlarni tayyorlash va qayta tayyorlash zamonaviy axborot texnologiyalari, fan va texnologiyalarning eng yangi yutuqlaridan foydalangan holda, kadrlar tayyorlashning umumeʼtirof etilgan xalqaro standartlariga muvofiq amalga oshiriladi; Universitet bitiruvchilariga Oʻzbekiston Respublikasida oliy maʼlumot toʻgʻrisidagi hujjat sifatida tan olinadigan Universitet diplomi va (yoki) hamkor universitetlarning belgilangan namunadagi diplomi beriladi; pedagog va boshqa xodimlarni ishga qabul qilish, ishdan ozod etish va ularning ichki rotatsiyasiga oid tartibni belgilash Universitet tomonidan Agentlik bilan kelishilgan holda tasdiqlanadi; Universitetning biznes-rejasi hamda daromadlar va xarajatlar parametrlari, prognozi va smetasi Agentlik tomonidan tasdiqlanadi; Universitetning xodimlari mehnatiga haq toʻlash va ularni moddiy ragʻbatlantirish tartibi hamda shtatlar jadvali va shtat birliklari soni oliy taʼlim muassasalari uchun belgilangan normativlardan qatʼi nazar Agentlik bilan kelishilgan holda Universitet tomonidan tasdiqlanadi. 4. Quyidagilar Universitet faoliyatini moliyalashtirish manbalari etib belgilansin: Oʻzbekiston Respublikasi Farmatsevtika tarmogʻini qoʻllab-quvvatlash va rivojlantirish jamgʻarmasi ajratmalari; “Dori vositalari, tibbiy buyumlar va tibbiy texnika ekspertizasi va standartlashtirish davlat markazi” davlat unitar korxonasi ajratmalari; talabalarni toʻlov-kontrakt asosida oʻqitishdan tushadigan mablagʻlar; xoʻjalik faoliyatidan va shartnoma asosida xizmatlar koʻrsatishdan olinadigan daromadlar; homiylik xayriyalari va grantlar; qonunchilik hujjatlari bilan taqiqlanmagan boshqa manbalar. 5. Agentlikka Universitet faoliyatini moliyalashtirish manbalari orqali quyidagi xarajatlarni amalga oshirishga ruxsat berilsin: Universitetning maʼmuriy-oʻquv binolari, oʻquv-ilmiy laboratoriyalari, boshqa moddiy-texnik bazasi va oʻquv faoliyatini tashkil etish; farmatsevtika, tabiiy fanlar, biotexnologiya, axborotlashtirish, maʼlumotlar tahlili va menejment sohalarida yuqori malakali mutaxassislar va ilmiy-pedagogik xodimlarni keyinchalik Universitetda ishlashga jalb qilish sharti bilan tanlov asosida tanlab olish, hamkor va boshqa xorijiy oliy taʼlim tashkilotlarida oʻqitish va stajirovkadan oʻtkazilishini tashkil etish; Universitetning faoliyati, ilmiy-pedagogik xodimlarni tayyorlash va qayta tayyorlash, xodimlarga mehnat haqi toʻlash, zarur oʻquv-uslubiy adabiyot va laboratoriya uskunalari bilan jihozlash, xoʻjalik xarajatlar, Universitet bino va inshootlarini qurish ishlari, shu jumladan Universitetni koʻchirish bilan bogʻliq xarajatlarni moliyalashtirish; taʼlim jarayoniga zamonaviy pedagogik texnologiyalarni qoʻllay oladigan va ilmiy izlanish olib boradigan mahalliy hamda xorijiy professor-oʻqituvchi va mutaxassislarni jalb qilish bilan bogʻliq xarajatlarni moliyalashtirish; mahalliy va xorijiy tashkilotlar tomonidan belgilangan tartibda yuridik va konsalting xizmatlari uchun haq toʻlash; Universitet oʻz faoliyatini samarali amalga oshirishi uchun maʼmuriy-boshqaruv xodimlarini moddiy-texnik baza bilan taʼminlash. 6. Universitet oʻz infratuzilmasiga ega boʻlgan bino va inshootlari qurilguniga qadar Klaster hududidagi ekspluatatsiyaga tayyor boʻlgan binolarda (maʼmuriy va “A” blokning laboratoriya binolarida) tekin foydalanish huquqi asosida joylashtirilsin. 7. Bosh prokuraturaga Qurilish vazirligi bilan birgalikda Universitet binosini qurish doirasida ajratilgan mablagʻlar maqsadli va samarali ishlatilishi hamda qurilish-pudrat ishlari sifatli bajarilishini nazoratga olish tavsiya etilsin. 8. Vazirlar Mahkamasining 2019-yil 1-avgustdagi 641-son qarori bilan tasdiqlangan Oʻzbekiston Respublikasi Sogʻliqni saqlash vazirligi huzuridagi Farmatsevtika tarmogʻini rivojlantirish agentligining Farmatsevtika tarmogʻini qoʻllab-quvvatlash va rivojlantirish jamgʻarmasi toʻgʻrisidagi nizomga ilovaga muvofiq qoʻshimcha kiritilsin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining investitsiyalar va tashqi iqtisodiy aloqalar masalalari boʻyicha oʻrinbosari — investitsiyalar va tashqi savdo vaziri S.Oʻ. Umurzakov hamda sogʻliqni saqlash vaziri B.A. Musayev zimmasiga yuklansin. 4-band quyidagi mazmundagi “e2” kichik band bilan toʻldirilsin: “e2. Farmatsevtika texnik universiteti faoliyati bilan bogʻliq xarajatlarni moliyalashtirish;”.